होली दरवज्जे से कोई गली दायीं ऊंची चढ़ान चढ़ती चली जाती थी जिसे शायद सतघड़ा कहते थे। पहली मंजिल का मकान। सावन में कमरे में झूला डलता। हरियाली तीज पर बाबा हरे रंग की छोटी छोटी धोतियां लाते हमारे लिए। झूले के गीत, सावन के लोकगीत आज भी अपनी धुन सहित मेरे कानों में गूंज उठते हैं। बचपन की मथुरा की हर गली ढलवा थी। हर गली का गंतव्य एक छोर पर घर, दूसरे छोर पर जमुनाजी। याद नहीं आता कभी किसी ने यमुना नदी को यमुना कह कर पुकारा हो। प्रयाग की गंगा जी की तरह मथुरा की जमुनाजी। बोलते समय म के नीचे की मात्रा भी गायब हो जाती। सब कहते 'जमनाजी'।